Sigana mar 15: Chi Lut ne Ong’iyo Chien
LUT gi joode ne odak kod Ibrahim e piny Kanaan. Chieng’ moro, Ibrahim ne owacho ni Lut niya: ‘Piny mawan-go kae, ok oromo jamni magwa. Asayi, ia kuoma. Ka idhi konchiel, anadhi komachielo.’
Lut ne ong’iyo pinyno. Ne oneno pap maber ma ne nitie pi kod lum maber gi jamni. Mani ne en piny Jordan. Kuom mano, Lut ne odar gi joode koda gi jamni. Gikone, ne giloso dalagi e boma mar Sodom.
Jo-Sodom ne gin joma richo ahinya. Mano ne wang’o i Lut ahinya nikech ne en ng’at maber. Nyasaye bende ne ok mor. Gikone, Nyasaye ne ooro malaike ariyo mondo onyis Lut ni obiro ketho Sodom koda dala ma ne chiegni kode mar Gomora nikech richogi.
Malaika nowacho ne Lut ni: ‘Tim piyo! Kaw chiegi, kod nyigi ariyo mondo ua ka.’ Lut kod chiege ne galore, omiyo malaikego ne omako lwetegi ma ogologi oko mar dalano. Bang’e, achiel kuom malaike nowacho: ‘Ret uru ures ngimau! Kik ung’i chien. Ringuru piyo e got, mondo kik negu.’
Lut gi nyige ne owinjo ma giringo gi a Sodom. Ne ok gichung’ kata matin, kata ng’iyo chien. Kata kamano, chi Lut ne ok owinjo wach. Kane gisedhi mabor matin gi Sodom, chi Lut ne ochung’ ma ong’iyo chien. Eka ne olokore mobedo kidi mar chumbi. Bende inyalo nene e pichano?
Wanyalo yudo puonj maber kaluwore gi gima ne otimoreni. Onyiso ni Nyasaye reso jogo mawinjo wachne, to jogo ma ok winj wachne biro lalo ngimagi.
Chakruok 13:5-13; 18:20-33; 19:1-29; Luka 17:28-32; 2 Petro 2:6-8.
Penjo
- Ang’o momiyo Ibrahim gi Lut ne oweyo dak kanyachiel?
- Ang’o momiyo Lut ne oyiero mondo odhi odag Sodom?
- Jo Sodom ne gin jo machalo nade?
- Malaike ariyo ne omiyo Lut siem mane?
- Ang’o momiyo chi Lut ne olokore kidi mar chumbi?
- En puonj mane ma wanyalo yudo kuom gima ne otimore ni chi Lut?
Penjo mamoko
- Som Chakruok 13:5-13.
Mondo omi watiek ywaruok manie kind ji, wanyalo puonjore ang’o kuom Ibrahim? (Chak. 13:8, 9; Rumi 12:10; Fili. 2:3, 4)
- Som Chakruok 18:20-33.
Ka wang’iyo kaka Jehova ne timo ni Ibrahim, ere kaka mano nyalo miyo wabed gi geno motegno ni Jehova kod Yesu biro ng’ado bura e yo makare? (Chak. 18:25, 26; Mat. 25:31-33)
- Som Chakruok 19:1-29.
Muma nyiso ni Nyasaye neno nade wach mar dichwo nindo gi dichwo wadgi? (Chak. 19:5, 13; Lawi 20:13)
En pogruok mane ma waneno e yo ma Lut kod Ibrahim ne oluwogo chik Nyasaye, to mano nyalo puonjowa ang’o? (Chak. 19:15, 16, 19, 20; 22:3)
- Som Luka 17:28-32.
Chi Lut ne nikod chuny maneno gik ringruok nade, to mano miyowa siem mane? (Luka 12:15; 17:31, 32; Mat. 6:19-21, 25)
- Som 2 Petro 2:6-8.
Ka waluwo ranyisi mar Lut, onego wane nade pinywa ma ji nyisoe ni ok giluoro Nyasaye? (Ezek. 9:4; 1 Joh. 2:15-17)
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn